Author: Peter Horváth
Last saved by: Katarína Kamenská
Company: MK SR

Predkladacia správa

Ministerstvo kultúry Slovenskej republiky (ďalej len „ministerstvo kultúry“) v súlade          so schváleným Programovým vyhlásením vlády SR na roky 2006 – 2010 z 1. augusta 2006, kapitola 6. Kultúra, časť 6.3. Obnova pamiatok a ochrana kultúrneho dedičstva predkladá na rokovanie vlády SR Návrh Stratégie rozvoja múzeí a galérií v Slovenskej republike do roku 2011. Jej prijatie považuje za významný predpoklad ochrany kultúrneho dedičstva v SR. Stratégia vychádza z uznesenia vlády SR č. 311/2002 zo dňa 27. marca 2002 a schváleného Návrhu opatrení na realizáciu zámerov Deklarácie NR SR č. 91/2001 Z. z. o ochrane kultúrneho dedičstva. Realizácia uvedených dokumentov je dlhodobým, neukončeným, ale pravidelne vyhodnocovaným procesom. V poslednom z komplexných vyhodnocovacích dokumentov Informácia o stave úloh v oblasti ochrany kultúrneho dedičstva v intenciách uznesenia vlády SR č. 311/2002, ktorý vláda SR vzala na vedomie na svojom zasadnutí z 1. 12. 2004, sa okrem iného konštatovalo:
„Bude nesmierne dôležité pokračovať v systémovom prístupe pri ochrane, obnove, využívaní a prezentácii nášho kultúrneho dedičstva aj v ďalšom volebnom období v súlade s príslušnými článkami deklarácie NR SR. Ide najmä o vypracovanie koncepcií dlhodobého a strednodobého rozvoja pre jednotlivé oblasti kultúrneho dedičstva, a to v nadväznosti na prerokovanie a schválenie Stratégie štátnej kultúrnej politiky v príslušných orgánoch vlády a Národnej rady SR“.  
Vypracovanie stratégie rozvoja múzeí a galérií teda vychádza aj zo zásadného materiálu Stratégia štátnej kultúrnej politiky a Akčný plán úvodnej fázy implementácie kultúrnej politiky, ktorý bol schválený uznesením vlády SR č. 1067 z 10. novembra 2004.
Múzeá a galérie majú svojím postavením nezastupiteľnú úlohu pri ochrane hnuteľných a duchovných súčastí kultúrneho dedičstva. Za posledných šestnásť rokov prešli zložitým procesom vývoja. Viaceré organizačné a štrukturálne zmeny v zriaďovateľskej pôsobnosti i zmeny právnej subjektivity podmienil ich nevyvážený vývoj. Práve tento proces častých organizačných zmien spomalil vývojové a kvalitatívne trendy rozvoja aktivít najmä v regionálnych múzeách a galériách. Tento stav pretrváva až doteraz. Ďalším faktorom, ktorý obmedzil možnosti múzeí a galérií najmä v oblasti akvizičnej činnosti a ochrany zbierkových fondov, bol nedostatok finančných zdrojov. Čiastočným preklenutím tohto stavu je od roku 2004 grantový systém ministerstva kultúry, ktorý    je určený aj na podporu projektov múzeí a galérií, prevažne v pôsobnosti orgánov územnej samosprávy, ktorý však nemôže saturovať financovanie úloh – povinností vyplývajúcich zriaďovateľom múzeí a galérií z § 9, ods. 2 písm. d) zákona č. 115/1998 Z. z. o múzeách a galériách a o ochrane predmetov múzejnej hodnoty a galerijnej hodnoty v znení neskorších predpisov (ďalej len „zákon č. 115/1998 Z. z.“), podľa ktorého je zriaďovateľ alebo zakladateľ múzea alebo galérie povinný zabezpečiť múzeum alebo galériu po odbornej, personálnej a finančnej stránke. Návrh stratégie rozvoja múzeí a galérií v Slovenskej republike do roku 2011 je postavený ako rámcový strednodobý plán vychádzajúci z ich funkčného poslania vo vedomostnej spoločnosti. Jeho cieľom je prioritne nasmerovať ľudské a materiálne zdroje, odborné procesy a technológie na efektívne plnenie úloh, ktoré sú determinované zákonom č. 115/1998 Z. z.. Ide predovšetkým                          o ucelený proces od spôsobu nadobúdania zbierok, odborného zhodnocovania, správy a ochrany zbierok až po rôzne formy prezentácie zbierkových predmetov múzeí a umeleckých fondov galérií.
Návrh Stratégie rozvoja múzeí a galérií v Slovenskej republike do roku 2011 je postavený ako rámcový strednodobý plán vychádzajúci z ich poslania v informačnej spoločnosti. Vzhľadom na to, že nie je predpoklad, aby vláda schválila materiál skôr ako v roku 2007, bol zmenený názov a časový rozsah materiálu na obdobie od roku 2007 do roku 2011, aby uvažovaný strednodobý programovací cyklus zahŕňal minimálne 5 rokov. Cieľom stratégie je prioritne nasmerovať ľudské a materiálne zdroje, odborné procesy a technológie na efektívne plnenie stanovených prioritných strategických cieľov. Strategické ciele boli sumarizované na štyri oblasti, a to: zlepšenie stavu odbornej správy a ochrany hnuteľného kultúrneho dedičstva; implementácia nových informačných technológií do základných činností múzeí a galérií; rozvoj ľudských zdrojov a revitalizácia prezentačných činností s dôrazom na výchovno-vzdelávaciu činnosť. 
Stratégia múzeí a galérií rieši problematiku vrcholných múzejných a galerijných inštitúcií priamo riadených ministerstvom kultúry, múzeí a galérií zriaďovaných ústrednými orgánmi štátnej správy (vrátane múzeí a galérií, ktoré sú organizačnými zložkami subjektov v zriaďovateľskej pôsobnosti jednotlivých rezortov), problematiku regionálnych a miestnych múzeí a galérií, národnostných múzeí, ako aj múzeí v prírode (skanzenov). Dôležitú časť stratégie tvorí financovanie múzeí a galérií, stanovenie investičných priorít podpory z finančných zdrojov Európskej únie, iných finančných nástrojov, ako aj generovanie príjmov a výnosov. Navrhované systémové opatrenia podmienia aj proces legislatívnych zmien.
Ministerstvo kultúry bude usilovať o zaradenie plnenia strategických úloh do zoznamu prioritných výdavkových titulov ministerstva kultúry pri príprave štátneho rozpočtu na roky 2008 – 2010. Dôvodom je, že i keď sa MK SR v procese návrhu tvorby rozpočtu na roky 2007 až 2009 usilovalo v súlade s pokynmi Ministerstva financií SR predložiť prioritné projekty (výdavkové tituly rozpočtu a medzi nimi aj projekt Stratégia rozvoja múzeí a galérií v SR na roky 2007 až 2010), žiaden z prioritných výdavkových titulov jej nebol schválený. Na základe uvedeného predložený návrh stratégie vychádza z reálnych možností štátneho rozpočtu na roky 2007 až 2009. Napriek tomu zámerom stratégie rozvoja múzeí a galérií zostáva, aby sa podpore plnenia stanovených cieľov venovala primeraná pozornosť u všetkých zriaďovateľov múzeí a galérií v Slovenskej republike.
Prijatím tohto strategického dokumentu sa definuje prioritné smerovanie realizácie štátnej kultúrnej politiky v oblasti múzeí a galérií do roku 2011.
	Materiál má finančný a ekonomický vplyv na štátny rozpočet, ktorý je špecifikovaný v doložke finančných, ekonomických, environmentálnych vplyvov a vplyvov na zamestnanosť a na podnikateľské prostredie. Uvedený dopad bude každým rokom zabezpečený v rámci schválených limitov kapitoly MK SR. 
Ministerstvo kultúry Slovenskej republiky predkladá materiál na rokovanie vlády SR bez rozporov.